Die waarde van judo as sport vir kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die waarde van judo as sport vir kinders
Die doel van enige sportsoort vir kinders behoort meer te wees as om fisies te ontwikkel, die sport te bemeester, daarin uit te blink en dalk eendag 'n sportster te word. Die ideaal is dat dit jou kind ook sal help om as mens te ontwikkel en om vaardighede te verwerf wat hom sal help om eendag sy plek met trots in die samelewing te kan volstaan. Judo is, om verskeie redes, die ideale sportsoort om hierdie doelwitte te bereik.
Judo leer jou kind om homself teen aanvalle deur bullebakke en molesteerders te beskerm sonder dat hy daardie persoon noodwendig ernstig beseer. Dit leer hom die tegnieke om homself te verdedig en ook om anders oor selfverdediging te dink.
Respek vir krag
Judokas word voortdurend daaraan herinner dat die tegnieke wat hulle leer net in die afrigtingslokaal beoefen mag word – met die uitsondering van selfverdediging – en nie gebruik mag word om ander kinders te boelie of ander doelbewus met brute krag te beseer nie. Hulle word geleer om die krag en tegnieke wat hulle aanleer, te respekteer.
Koördinasie en reflekse
Wanneer 'n judoka sy aanvaller se bewegings teen hom gebruik, is tydsberekening uiters belangrik. Voete, hande, heupe en kop moet vloeiend saamwerk om 'n suksesvolle gooi uit te voer. Die aanleer van meer komplekse gooie leer hom beter reflekse en koördinasie om in enige situasie vinnig te kan reageer. Dit geld ook vir alledaagse situasies, soos om vinnig na iets te gryp om te keer dat dit val, of om vinnig te reageer wanneer jy sien dat iemand gaan val.
Judokas leer hoe om reg te val
Om reg te val sonder dat hulle seerkry, is een van die eerste tegnieke wat kinders in die judo-klas leer. Dit help om ernstige beserings te voorkom wanneer hulle byvoorbeeld sou struikel en val of van iets afval.
Namate kinders se vaardighede in judo verbeter, neem hul selfvertroue ook toe. Die Sensei (afrigter) se aanmoediging help om hul selfvertroue 'n hupstoot te gee, maar uiteindelik kring dit veel verder uit as die afrigtingslokaal.
Die gradering om 'n volgende kleur gordel te verwerf, is 'n tasbare bewys van vordering. Die gradering dra ook by tot die judoka se selfbeeld en begeerte om suksesvol te wees. Elke kleur gordel is 'n aanduiding van die volgende vlak van kennis en vaardigheid, dui op vordering en motiveer hulle om na 'n hoër vlak van vaardigheid te streef.
Dit verg dissipline om elke tegniek te oefen tot die verlangde vlak van perfeksie. En tydens elke 'geveg' of kompetisie moet die judoka hierdie bemeesterde vaardighede gedissiplineerd, binne reëls en protokolle toepas.
Die meeste kinders hou van mededinging omdat dit aan hul die geleentheid bied om hul vaardighede te toets en hul vordering te bewys. Met judo leer jou kind om altyd sy beste te lewer, maar om, indien hy verloor, hoflik teenoor die wenner te wees. Hy leer dat hy harder kan werk om sy vaardighede en tegnieke te verbeter. Hy leer ook om, as hy wen, nederig te bly, want sy opponent het ook sy bes probeer en volgende keer is hy dalk weer die verloorder. 'n Waardevolle les wat judokas tydens kompetisies leer, is dat dit nie altyd oor wen gaan nie. Wat belangriker is, is die tyd en toewyding om te oefen, die waagmoed om deel te neem en die pret wat met deelname gepaardgaan. Om te verloor is net 'n insident en nie 'n lewenswyse nie.
Respek en aanvaarding
Een van die mees unieke aspekte van Judo is respek vir en aanvaarding van mekaar – spanmaats, opponent en Sensei.
Elke judoka se sukses word bepaal deur sy eie vordering en hy kan ook teen sy eie pas vorder. Omdat dit nie 'n spansport is nie, is jou kind nie afhanklik van ander spanlede om te presteer nie. Hy is ook nie afhanklik van (dikwels subjektiewe) keurders om te besluit of hy goed genoeg vir 'n span is nie en hoef ook nie as 'n reserwe eenkant te sit met die hoop om ook 'n beurt te kry om deel te neem nie.
Dit gaan hand aan hand met individuele prestasie. Jou kind is self verantwoordelik vir sy vordering. Om suksesvol te wees, moet hy gereeld klasse bywoon, oefen, aandag skenk aan dit wat die sensei hom leer en dit toepas.
Lojaliteit en spangees
Hoewel die judoka net op homself aangewese is vir individuele prestasie, bied judo tog die geleentheid vir die smee van vriendskapsbande, lojaliteit en spangees. Die aanmoediging en ondersteuning van spanmaats/lede van hulle klub tydens kompetisies en toernooie bevorder terselfdertyd kinders se selfbeeld.
Dis een van die min sportsoorte waar beide geslagte van alle ouderdomme saam en op gelyke vlak kan oefen en deelneem. Dit verg net soveel uithouvermoë, toewyding en dissipline vir 'n dogter (van enige ouderdom) om 'n volgende kleur gordel (gradering) te verwerf as vir 'n seun. Broers en susters kan dit saam beoefen en boonop by mekaar leer. Kinders kan reeds op 'n baie vroeë ouderdom met judo begin en dit regdeur hul lewe tot op 'n baie hoë ouderdom steeds beoefen. Baie klubs bied klasse vir volwassenes en kinders aan, daarom kan ouers die sport saam met hul kinders beoefen, al is die klasse op verskillende tye.
'n Judo-klas van ongeveer twee ure sluit opwarming asook die oefen van die gooie en ander tegnieke in. Dit bevorder spierontwikkeling en is uitstekende kardiovaskulêre oefening.
Nie seisoen- of weer-gebonde nie
Judo word regdeur die jaar beoefen, omdat dit 'n binnenshuise sport is. Daar is dus geen onderbreking in die oefenroetine nie. Hoewel sommige klubs gedurende skoolvakansies sluit, kan fiksheid en tegnieke tuis geoefen word.
Uithouvermoë en geestestaaiheid
Om tydens 'n kompetisie jou opponent vir 25 sekondes op die mat vas te pen, of om uit daardie greep te probeer ontsnap, verg uithouvermoë en geestestaaiheid. Net so ook om vir die hele tydsduur van 'n judogeveg vas te byt en nie moed op te gee nie. Vir sommige kom dit van nature; ander moet die vaardigheid aanleer.
Judo is een van die min sportsoorte wat ook ideaal is vir gestremde persone. Veral siggestremde en blinde kinders baat daarby, omdat dit ook goed is vir hul selfbeeld.
Baie van die waardes wat judokas tydens judo-klasse aanleer, is ook lewenslesse wat hulle regdeur hul lewe kan toepas. Judo is 'n waardevolle leerskool en maak die ontwikkeling van 'n verskeidenheid positiewe eienskappe moontlik: selfvertroue, dissipline, verantwoordelikheid, lojaliteit, respek vir ander, uithouvermoë en geestestaaiheid en dat dit op enige gebied in die lewe nie altyd oor wen gaan nie, maar om jou bes te probeer. Kinders bemeester dus nie slegs die sport nie, maar word ook as mens gevorm.